Trianon 100

Tantestületünk 8 tagja március 18-tól 21-ig részt vett a Prekog Alfa Szolgáltató és Tanácsadó Kft. által szervezett **Trianon 100 - A trianoni békeszerződés oktatásának történeti és pedagógiai módszertani kérdései** című 30 órás akkreditált pedagógus-továbbképzésen. A kurzust a Közép- és Kelet-európai Történelem és Társadalom Kutatásáért Közalapítvány hívta életre, összhangban az országgyűlés határozatával (18/2019. (VI. 18.) OGY határozat a 2020. év nemzeti összetartozás évének nyilvánításáról), azonosulva az abban megfogalmazott céllal, mely szerint *„az Országgyűlés támogatja és szorgalmazza az anyaországban, a Kárpát-medencében és a nagyvilágban élő magyarság körében olyan rendezvények, megemlékezések szervezését, valamint oktatási anyagok és filmalkotások készítését, amelyek erősítik a magyarság országhatárok feletti összetartozásának tudatát, önazonossága kifejezését és védelmét”*. A Közalapítvány által biztosított forrásoknak köszönhetően a képzés a résztvevők számára ingyenes volt.

A továbbképzés biztosította a résztvevő pedagógusok számára, hogy megismerjék az első világháborút lezáró Párizs környéki békeszerződések Magyarországra vonatkozó rendelkezéseit (amit a köznyelv trianoni békeszerződésnek hív), az ezzel kapcsolatos legújabb hazai és külföldi történeti kutatások eredményeit, a szerződéssel kapcsolatos legfontosabb tényeket, valamint a témakörhöz kapcsolódó tévhiteket, legendákat. További célja a képzésnek annak bemutatása, hogyan jelent meg a magyar közoktatásban az elmúlt száz év alatt a „trianoni trauma” feldolgozása. A résztvevők a korszak tanítására vonatkozó jó gyakorlataik megosztásával bővíthették módszertani eszköztárukat az események tanórai keretek közötti és tanórán kívüli feldolgozásával kapcsolatosan, különösen a tantárgyközi megközelítéseket helyezve fókuszba. Változatos előadások, műhelymunka, dramatizálás töltötte ki a három napot, valamint a témához kapcsolódó internetes felületek megismerése. A képzés kidolgozói egy vaskos kötetben foglalták össze a szellemi útravalót, amelyet a gyakorló történelemszakos tanárok mellett minden érdeklődő hasznosan forgathat. A segédlet a tanulmányokon kívül kronológiai és statisztikai fejezetet is tartalmaz, valamint a műhelymunka során megvalósult drámapedagógiai foglalkozás elméleti hátterét és játékformáit. Egy színvonalas stratégiai társasjáték eszköztára is kivágható a könyvből.

A képzési környezet is magával ragadó volt, Kecskeméten a Granada Konferencia, Wellness és Sport Hotel vendégei voltunk. Hálásak vagyunk a magas színvonalú ellátásért, a remek előadásokért, a közösségé válás érzéséért.

Daru Katalin és Nagy Zoltánné